## Odluka o izgradnji Spomenika domovini

### NN 85/2006 (26.7.2006.), Odluka o izgradnji Spomenika domovini

# VLADA REPUBLIKE HRVATSKE

**2029**

Na temelju članka 30. stavka 2. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 6. srpnja 2006. godine donijela

## ODLUKU

### O IZGRADNJI SPOMENIKA DOMOVINI

I.

Polazeći od potrebe da se trajno obilježi borba hrvatskog naroda za slobodu i
neovisnost domovine,
izražavajući zahvalnost naraštajima koji su kroz dugu povijest borbi za domovinu
prinijeli najveće žrtve,
odajući poštovanje i sućut svim građanima koji su podnijeli najveća stradanja u
obrani domovine,
ističući da su pobjedom u Domovinskom ratu hrvatski narod i građani Hrvatske
potvrdili svoju odlučnost i sposobnost u očuvanju državne neovisnosti,
potvrđujući temeljne vrijednosti Ustava Republike Hrvatske kao demokratske
države u kojoj se jamče i osiguravaju ravnopravnost, slobode i prava čovjeka i
državljanina,
iskazujući privrženost Hrvatske demokratskim načelima međunarodnog poretka, miru
i suradnji među narodima i državama, na temelju međusobnog poštovanja i
samopoštovanja hrvatskog naroda i svih građana Hrvatske,
Vlada Republike Hrvatske u suradnji s Gradom Zagrebom izgradit će Spomenik
domovini.

II.

U svrhu ostvarivanja cilja iz točke I. ove Odluke, osniva se Povjerenstvo za
izgradnju Spomenika domovini (u daljnjem tekstu: Povjerenstvo), u sljedećem
sastavu:
– dr. sc. Ivo Sanader, predsjednik Vlade Republike Hrvatske, predsjednik
Povjerenstva,
– Milan Bandić, gradonačelnik Grada Zagreba, zamjenik predsjednika Povjerenstva,
te članovi:
– Jadranka Kosor, dipl. iur., potpredsjednica Vlade Republike Hrvatske i
ministrica obitelji, branitelja i međugeneracijske solidarnosti,
– mr. sc. Božo Biškupić, ministar kulture,
– Marina Matulović-Dropulić, ministrica zaštite okoliša, prostornog uređenja i
graditeljstva,
– Berislav Rončević, ministar obrane,
– Ivica Kirin, ministar unutarnjih poslova,
– Ivo Jelušić, zamjenik gradonačelnika Grada Zagreba,
– Ljiljana Kuhta Jeličić, zamjenica gradonačelnika Grada Zagreba,
– Pavle Kalinić, pročelnik Ureda za kulturu, obrazovanje i šport u Gradu
Zagrebu,
– Slavko Dakić, posebni savjetnik gradonačelnika Grada Zagreba,
– Miodrag Demo, predstavnik Grada Zagreba
– predstavnik Ureda Predsjednika Republike Hrvatske,
– predsjednik Odbora za obrazovanje, znanost i kulturu Hrvatskoga sabora,
– predsjednik Odbora za ratne veterane Hrvatskoga sabora,
– predstavnik Koordinacije udruga proisteklih iz Domovinskog rata,
– predstavnik HVIDR-e,
– predstavnik Zajednice udruga udovica hrvatskih branitelja iz Domovinskog rata.
Za tajnicu Povjerenstva imenuje se Jagoda Premužić, tajnica Vlade Republike
Hrvatske.

III.

Spomenik domovini gradit će se na sadašnjem Trgu Stjepana Radića u Zagrebu.

IV.

Zadaća Povjerenstva je utvrditi prijedlog plana aktivnosti za izgradnju
Spomenika domovini i predložiti Vladi Republike Hrvatske i Poglavarstvu Grada
Zagreba plan izgradnje.
Povjerenstvo će osnovati posebna tijela koja će izvršiti analizu dosadašnjih
natječaja, te po potrebi raspisati natječaj za urbanističko-arhitektonsko
rješenje sadašnjeg Trga Stjepana Radića u Zagrebu, za buduću namjenu, kao i
natječaj za izgradnju Spomenika domovini.

V.

Sredstva za provedbu plana aktivnosti i izgradnju Spomenika domovini osigurat će
Republika Hrvatska i Grad Zagreb, u jednakim dijelovima.

VI.

Danom stupanja na snagu ove Odluke prestaje važiti Odluka o izgradnji Spomenika
Domovini (»Narodne novine«, broj 50/2001).

VII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 611-04/06-02/02
Urbroj: 5030108-06-1
Zagreb, 6. srpnja 2006.

Predsjednik
**dr. sc. Ivo Sanader**, v. r.

Odluka, NN 85/2006-2029
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)